უნივერსიტეტის ღონისძიებების პორტალი

„ენის სენსორული და კულტურასთან შერწყმული სწავლება კონცეფციის მიხედვით –„დაუვიწყარი ადგილები“ გერმანულის ენის გაკვეთილზე საქართველოში“ – დარგობრივი სემინარი გერმანისტებისთვის
2024-04-11 10:00 - 2024-04-12 18:00 (Asia/Dubai)
11 აპრილს, 10:00 საათზე, ილიას სახელმწიფო უნივერსიტეტის G106 აუდიტორიაში DAAD: გერმანიის აკადემიური გაცვლითი სამსახურის (DAAD: German Academic Exchange Service) პარტნიორობით გერმანისტებისა და გერმანული ენის პედაგოგებისათვის გაიმართება ალუმნი სემინარი “Kulturbezogenes und sprachsensibles Lernen im DaF – Unterricht in Georgien nach dem Konzept “Erinnerungsorte” („ენის სენსორული და კულტურასთან შერწყმული სწავლება კონცეფციის მიხედვით – „დაუვიწყარი ადგილები“ გერმანულის ენის გაკვეთილზე საქართველოში“).
სემინარს გაუძღვებიან ილიას სახელმწიფო უნივერსიტეტის გერმანისტი/ლექტორი, გერმანული ენის მასწავლებელთა საერთაშორისო ასოციაციის თავმჯდომარეობის წევრი, გერმანული ენის ცენტრის ხელმძღვანელი ბელა შალამბერიძე და კასელის უნივერსიტეტის სასწავლო საბჭოს ხელმძღვანელი, გერმანისტი, დოქტორი ტანია ფორი.
სემინარი მოიცავს თეორიული საფუძვლებით გადამზადებას გერმანულის როგორც უცხო ენის თანამედროვე სწავლებაში. სემინარზე გადაამზადებენ უმაღლესი სასწავლებლების გერმანული ენის პროფესორ-მასწავლებლებს თბილისიდან და რეგიონებიდან, ასევე DAAD-ის მოწვეულ ლექტორებს საქართველოში.
თეორიულ ნაწილზე მოწვეული რეფერენტი, ილიას სახელმწიფო უნივერსიტეტის პროფესორი კავკასიის კვლევების და ევროპისმცოდნეობის მიმართულებით, დოქტორი ოლივერ რაისნერი თავის დოქტორანტთან ერთად გამართავს პრეზენტაციას კავკასიელი გერმანელების ისტორიისა და კულტურის შესახებ და დამსწრეთ გააცნობს ამ თემაზე დღევანდელ მონაცემთა ბაზას.
12 აპრილს სემინარი გაგრძელდება ქალაქ ბოლნისსა (კატარინენფელდი) და ასურეთის რეგიონში (ელიზაბეტთალი) ჯგუფური პრაქტიკული ღონისძიებებით იმ ადგილებში, საიდანაც იღებს სათავეს კავკასიელ გერმანელთა ისტორია, კონკრეტულ სამახსოვრო ადგილებში საგაკვეთილო ჩართულობითა და სემინარის ხელმძღვანელთა მიერ შემუშავებული დიდაქტიზებული მასალით შეძლებენ ავთენტურ გარემოში მუშაობას. სემინარის მთავარი პრაქტიკული დიდაქტიზებული მასალა ეყრდნობა გერმანელი ხალხის ცხოვრების ეტაპებს, მათ მიერ დანერგილ კულტურასა და ენობრივ გავლენას საქართველოში ქ. ბოლნისისა და სოფ. ასურეთის მაგალითებზე დაყრდნობით, რის კვლევასაც გერმანულის როგორც მეორე ენის დარგში ახორციელებენ გერმანისტი ბელა შალამბერიძე და მისი გერმანელი კოლეგა ტანია ფორი მეცნიერული კუთხით წარმოსაჩენად საერთაშორისო მასშტაბით. სემინარზე შესწავლილი მასალებით კი მისი მონაწილე მოქმედი გერმანისტები შეძლებენ თანამედროვე სასწავლო სტრატეგიებით გაჯერებული მასალა გერმანული ენის გაკვეთილზე გამოიყენონ, ენა არასასწავლო სივრცეში „დაუვიწყარი ადგილების” მეშვეობით ასწავლონ.
სამუშაო ენა: გერმანული
დრო: 11 აპრილი, 10:00 -18:00 საათი, 12 აპრილი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

საჯარო ლექციების ციკლი „სამართლის კრიტიკული თეორია – პერსპექტივა კრიზისის შემდეგ“
2024-04-11 19:00 - 21:00
ილიას სახელმწიფო უნივერსიტეტი ანალიტიკურ პლატფორმა „კომენტართან“ პარტნიორობითა და ჰაინრიჰ ბიოლის ფონდის თბილისის ოფისის მხარდაჭერით იწყებს საჯარო ლექციების მეორე ციკლს „სამართლის კრიტიკული თეორია – პერსპექტივა კრიზისის შემდეგ“.
პროექტის მიზანია, იმსჯელოს შემდეგ კითხვებზე: რა არის კრიტიკული თეორია? როგორ მიემართება ერთმანეთს სამართლებრივი რეალიზმი და კრიტიკული სამართლის მოძრაობა? რას ნიშნავს ახალი კონსტიტუციონალიზმი და რა როლი აკისრია მას გლობალურ წესრიგში? რაში გამოიხატება დემოკრატიის კრიზისი? რა არის ლიბერალური დემოკრატიის ალტერნატივა? რას გვთავაზობს იურიდიფიკაციის კონცენფცია მართლმსაჯულების სისტემის ლეგიტიმაციისთვის? როგორია თავისუფლებისა და თანასწორობის იდეა კრიტიკული თეორიის პესპექტივიდან? რას გვეუბნება სამართლის ფემინისტური თეორიები? საიდან ამოდის და რას ეყრდნობა კრიტიკული კრიმინოლოგია? რას ამბობს კრიტიკული თეორია სოციალურ წესრიგსა და საპოლიციო ძალაუფლებაზე?
ლექციების ციკლის ამოცანაა კრიტიკული სამართლის კონცეფციის შესახებ ქართველ მკვლევართა მოხსენებების თავმოყრა.
ფორმატი ითვალისწინებს ძირითად მოხსენებებსა და დისკუსიას. პროექტის ფარგლებში დაგეგმილია სალექციო კურსის გახსნის და შემაჯამებელი ღონისძიებები.
ციკლი მოიცავს 10 დახურულ შეხვედრას ღია კონკურსის საფუძველზე წინასწარ შერჩეული მყარი ჯგუფისთვის.
დრო: 19:00-21:00 საათი
ადგილმდებარეობა: ილიას სახელმწიფო უნივერსიტეტის ავსტრიული ბიბლიოთეკა, ჩოლოყაშვილის გამზ. N3/5
დეტალური ინფორმაცია იხილეთ ბმულზე.
ლექციების ციკლი ხორციელდება ჰაინრიჰ ბიოლის ფონდის თბილისის ოფისის მხარდაჭერით.

„საერთაშორისო დანაშაულებების თანამედროვე გამოწვევები" - ეკა ტყეშელაშვილის საჯარო ლექცია
2024-04-12 19:00 - 20:00
12 აპრილს, 19:00 საათზე, წიგნის სახლში „ლიგამუსი“ ილიაუნის სამართლის სკოლის სამართლისა და თავისუფლების კლუბის ორგანიზებით სტრატეგიული კვლევების ინსტიტუტის პრეზიდენტი ეკა ტყეშელაშვილი წაიკითხავს ლექციას „საერთაშორისო დანაშაულებზე პასუხისმგებლობის მნიშვნელობა: აგრესიის დანაშაული, გენოციდი, ადამიანურობის წინააღმდეგ მიმართული დანაშაული და ომის დანაშაულები”.
ეკა ტყეშელაშვილს აქვს მართვის, კანონის უზენაესობის, კორუფციასთან ბრძოლისა და საგარეო პოლიტიკის მიმართულებით მუშაობის 25-წლიანი გამოცდილება. ეკავა იუსტიციის მინისტრის, საგარეო საქმეთა მინისტრისა და ეროვნული უშიშროების საბჭოს მდივნის პოსტები.
მისი სამუშაო გამოცდილება ასევე მოიცავს საერთაშორისო განვითარების საკითხებს. USAID-ის მიერ დაფინანსებული პროგრამის „უკრაინაში მოწინავე ანტიკორუფციული ინსტიტუტების გაძლიერების“ ხელმძღვანელობისას იქ კორუფციასთან ბრძოლისა და საკვანძო ეროვნული ინსტიტუტების გაძლიერების მხრივ არაერთი ინიციატივა განხორციელდა. უფრო ადრე ეკა იყო ევროპული ანტიკორუფციული ინიციატივის პროგრამის ხელმძღვანელი, რომელშიც მნიშვნელოვან როლს ასრულებდა უკრაინაში ანტიკორუფციული მიმართულებით ევროპული კომისიის მიერ გაწეული მრავალმხრივი აქტივობის ხელმძღვანელობის კუთხით.
ეკა ტყეშელაშვილი აქტიურად იყო ჩართული აკადემიურ საქმიანობასა და სწავლებაში. უკრაინაში მუშაობდა კიევის სამოქალაქო და პოლიტიკური სკოლის (CAPS) ლექტორად – ასწავლიდა კურსებს დემოკრატიის, კარგი მმართველობის, სახელმწიფოს აღმშენებლობის, კანონის უზენაესობის ჭრილში ტრანსფორმაციისა და ტრანზაქციული ცვლილებების ურთიერთმიმართების შესახებ. ასევე იყო კავკასიის უნივერსიტეტის სამართლის სამაგისტრო პროგრამისა და თბილისის სახელმწიფო უნივერსიტეტის ასოცირებული პროფესორი საერთაშორისო საჯარო სამართლის მიმართულებით, უძღვებოდა საერთაშორისო საჯარო სამართლისა და ადამიანის უფლებათა დარღვევების გამო პასუხისმგებლობის კურსებს.
სამუშაო ენა: ქართული
დრო: 12 აპრილი, 19:00 საათი
ადგილმდებარეობა: წიგნის სახლი „ლიგამუსი“, ი.ჭავჭავაძის გამზ. N32
დასწრება თავისუფალია.

ქართული ენის დღისადმი მიძღვნილი დისკუსია და კონკურსის „შექმენი ქართული ტერმინი“ გამარჯვებულთა დაჯილდოება
2024-04-16 15:00 - 17:00
16 აპრილს, 15:00 საათზე, ილიას სახელმწიფო უნივერსიტეტის T101 აუდიტორიაში ილიაუნის ლექსიკოგრაფიისა და ენობრივი ტექნოლოგიების ცენტრი ქართული ენის დღესთან დაკავშირებით გამართავს საჯარო დისკუსიას „რას ფიქრობენ ქართველი ახალგაზრდები თანამედროვე ქართულ ენაში მიმდინარე პროცესებზე“.
დისკუსიაში მონაწილეობას მიიღებენ ილიაუნის ბაკალავრიატის საფეხურის სტუდენტები, რომლებიც სწავლობენ საგანს „ლექსიკოგრაფიის შესავალი“, ლექსიკოგრაფიის სამაგისტრო და სადოქტორო პროგრამების სტუდენტები და თბილისის 24-ე საჯარო სკოლის მოსწავლეები.
ამავე დღეს დააჯილდოებენ ლექსიკოგრაფიისა და ენობრივი ტექნოლოგიების ცენტრისა და უნილაბის ორგანიზებით გამართული კონკურსის „შექმენი ქართული ტერმინი“ მესამე ტურის გამარჯვებულებს.
სამუშაო ენა: ქართული
დრო: 16 აპრილი, 15:00 საათი
ადგილმდებარეობა: ილიას სახელმწიფო უნივერსიტეტის ტექნოლოგიური კორპუსი (T) 101-ე აუდიტორია, ქ. ჩოლოყაშვილის გამზ. N3/5
დასწრება თავისუფალია.

იასონ ბადრიძის მეორე საჯარო მოხსენება „მგლის ქცევის ონტოგენეზი“
2024-04-16 18:00 - 19:00
16 აპრილს, 18:00 საათზე, ილიას სახელმწიფო უნივერსიტეტის G106 აუდიტორიაში გაიმართება იასონ ბადრიძის მეორე საჯარო მოხსენება „მგლის ქცევის ონტოგენეზი“.
ბიოლოგიის მეცნიერებათა დოქტორის, ილიას სახელმწიფო უნივერსიტეტის ემერიტუს პროფესორის, იასონ ბადრიძის სამეცნიერო საქმიანობა უმეტესად მგლის ქცევის ბიოლოგიური საფუძვლების კვლევას ეძღვნება. მისი ნაშრომები ეყრდნობა იმ უნიკალურ გამოცდილებას, რომელიც მეცნიერმა ველურ გარემოში მგლების ოჯახებზე დაკვირვებისას შეიძინა. იასონ ბადრიძეს ბორჯომის ნაკრძალში მგლებთან 1500 საათი აქვს გატარებული. მან შეისწავლა, როგორ ყალიბდება მგლის ქცევა და გონივრული მოქმედების უნარი.
სტუმრებს შეუძლიათ დაათვალიერონ გამოფენა, რომელზეც წარმოდგენილი იქნება იასონ ბადრიძის მიერ გადაღებული მგლების, მათ შორის მისი გაზრდილი მგლის, გაის, ფოტოები.
სამუშაო ენა: ქართული
დრო: 16 აპრილი, 18:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

პაპილომა ვირუსი და მისი პრევენცია - საინფორმაციო შეხვედრა და ვაქცინაცია
2024-04-18 08:00 - 17:00
24 აპრილს, 12:00 საათზე, ილიას სახელმწიფო უნივერსიტეტის G106 აუდიტორიაში იმუნიზაციის კვირეულის ფარგლებში გაიმართება საინფორმაციო შეხვედრა პაპილომა ვირუსისა და მისი პრევენციის შესახებ.
უნივერსიტეტში, სპეციალურად მოწყობილ მობილურ ჯიხურებში, კი პარტნიორ ორგანიზაციებთან თანამშრომლობით უზრუნველყოფილი იქნება ვაქცინაცია.
ვაქცინაცია უფასოა, ფინანსდება სახელმწიფო პროგრამით.
საქართველოს გაეროს ასოციაციის ჯანმრთელობის ხელმისაწვდომობის ახალგაზრდული პროგრამის კამპანია მიზნად ისახავს, რაც შეიძლება მეტი სტუდენტი და ყველა დაინტერესებული პირი გაეცნოს ინფორმაციას ადამიანის პაპილომა ვირუსის, მისი მძიმე გართულებებისა და პრევენციის მეთოდების (მათ შორის სკრინინგისა და ვაქცინაციის სერვისების) შესახებ.
საინფორმაციო შეხვედრას გამართავენ ჯანმრთელობის ხელმისაწვდომობის ახალგაზრდული პროგრამის მონაწილენი და ილიას სახელმწიფო უნივერსიტეტის ახალგაზრდული ცენტრის წევრები მოწვეულ სპეციალისტებთან ერთად.
სტუდენტები, ისევე როგორც აკადემიური პერსონალის ნაწილი, ადამიანის პაპილომა ვირუსის საწინააღმდეგო ვაქცინაციისა და საშვილოსნოს ყელის კიბოს სკრინინგის პროგრამების პოტენციური ბენეფიციარები არიან.
ადამიანის პაპილომა ვირუსები საქართველოში კვლავ პრობლემად რჩება, რადგან ზემოაღნიშნულ სახელმწიფო პროგრამებზე მიმართვიანობა დაბალია. შედეგები აისახება ეროვნულ სტატისტიკურ მონაცემებშიც – ყოველწლიურად პაპილომა ვირუსებით გამოწვეული საშვილოსნოს ყელის კიბოთი საქართველოში საშუალოდ 200 ქალი იღუპება.
დაბალია ინფორმირებულობა ვაჟებში პაპილომა ვირუსებით გამოწვეულ მძიმე გართულებათა და პრევენციულ ღონისძიებათა შედეგების შესახებაც.
ამჟამად საქართველოში ადამიანის პაპილომა ვირუსის საწინააღმდეგო ვაქცინაცია სახელმწიფო დაფინანსებით ხელმისაწვდომია 10-46 წლის ქალებისა და 10-26 წლის კაცებისთვის.
სამუშაო ენა: ქართული
დრო: 24 აპრილი, 12:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1

ღია მასალები – ვებინარების ციკლი „საუკეთესო პრაქტიკა“
2024-04-18 19:00 - 20:00
18 აპრილს, 19:00 საათზე, ილიას სახელმწიფო უნივერსიტეტის ბავშვის განვითარების ინსტიტუტის ორგანიზებით გაიმართება ვებინარების ციკლის მეორე შეხვედრა „ღია მასალები”.
ისაუბრებენ:

ლუიზა ბერიძე, ბათუმის N34 საბავშვო ბაღის აღმზრდელი
ხატია კონცელიძე, ბათუმის N35 საბავშვო ბაღის პეც. პედაგოგი

შეხვედრა გაიმართება ბავშვის განვითარების ინსტიტუტის ფეისბუქის გვერდზე.

„შეხვდით ავსტრიელებს, შეხვდით ქართველებს: ბიზნესი, კულტურა და მდგრადობა - რა თემაზე ვსაუბრობთ?“ – ინტერაქციული ვორკშოპი
2024-04-19 19:00 - 20:00
19 აპრილს, 19:00 საათზე, ილიას სახელმწიფო უნივერსიტეტის E207 აუდიტორიაში გაიმართება ინტერაქციული ვორკშოპი „შეხვდით ავსტრიელებს, შეხვდით ქართველებს: ბიზნესი, კულტურა და მდგრადობა – რა თემაზე ვსაუბრობთ?“.
ვორკშოპის შესახებ

რა გვამოძრავებს დღეს ჩვენ ავსტრიასა და საქართველოში?
რა გავლენას ახდენს საერთაშორისო გარემო ბიზნესზე?
რა გავლენას ახდენს კულტურული განსხვავება ბიზნესზე?
რა უნდა გავითვალისწინოთ კორპორაციულ კონტექსტში ინტერკულტურულ ურთიერთობებში ჩართვისას?
როგორია ავსტრიული მიდგომა? რას ფიქრობენ ახალგაზრდა პროფესიონალები საქართველოში?

მომხსენებლები
ალექსანდრე ბურკა, პროფესორი, დოქტორი, ხელოვნების მაგისტრი, ბურგენლანდის გამოყენებითი მეცნიერებების (ავსტრია) უნივერსიტეტის პროფესორი საერთაშორისო ბიზნესის კომუნიკაციის დარგში; ავტორი კურსებისა – საერთაშორისო კომპეტენციები, ინტერკულტურული მენეჯმენტი და რუსული როგორც უცხო ენა. მას აქვს 60 ქვეყანაში საერთაშორისო ორგანიზაციებსა და საწარმოებში, სხვადასხვა დარგში, 25-წლიანი მუშაობის გამოცდილება.
კლაუდია მაილერი, ხელოვნების ბაკალავრი, ხელოვნების მაგისტრი, ბურგენლანდის გამოყენებითი მეცნიერებების (ავსტრია) უნივერსიტეტის ლექტორი. უძღვება ლექციების კურსს მარკეტინგში, მენეჯმენტის კვლევის მეთოდებსა და მრავალფეროვნებაში. იგი ხელმძღვანელობს ბურგენლანდის გამოყენებითი მეცნიერებების უნივერსიტეტის გენდერისა და მრავალფეროვნების სექტორს და ორგანიზაციის მასშტაბით ინკლუზიური სამუშაო გარემოს ადვოკატია. მისი კვლევის სფეროა: სოციალური საკითხები, მრავალფეროვნება და კლიმატის ცვლილების თემებსა და ენერგიის გარდაქმნის საკითხებში ჩართულობის მეთოდები ავსტრიაში.
სამუშაო ენა: ინგლისური
დრო: 19 აპრილი, 19:00 საათი
ადგილმდებარეობა: ილიას სახელმწიფო უნივერსიტეტის E207 აუდიტორია, ქ. ჩოლოყაშვილის გამზ. N3/5
დასწრება თავისუფალია.

საგანმანათლებლო ფორუმი „კლიმატის ცვლილების ბუნებრივი/კოსმოსური და ადამიანური ფაქტორები“
2024-04-20 10:00 - 2024-04-21 18:00
20-21 აპრილს ილიას სახელმწიფო უნივერსიტეტში დედამიწის დღესთან დაკავშირებით გაიმართება საგანმანათლებლო ფორუმი „კლიმატის ცვლილების ბუნებრივი/კოსმოსური და ადამიანური ფაქტორები“.
დედამიწის დღე (https://www.earthday.org/earth-day-2024/), რომელიც 1970 წლიდან ყოველი წლის 22 აპრილს აღინიშნება, ეძღვნება ცნობადობის ამაღლებას დედამიწის დაბინძურებისა და კლიმატის ცვლილების შესახებ.
ფორუმზე საქართველოს წამყვანი სპეციალისტები განიხილავენ კლიმატის ცვლილების გამომწვევ მიზეზებს, მათ გავლენას ადამიანსა და გარემოზე, იმსჯელებენ ცვლილებასთან დაკავშირებულ საფრთხეებსა და რისკებზე.
ფორუმზე სტუდენტებსა და უფროსკლასელებს შორის, რომელთაც კონკურსისთვის მოამზადეს პრეზენტაციები კლიმატის ცვლილების შესახებ, გამოვლინდებიან გამარჯვებულები.
ფორუმის განრიგი იხილეთ ბმულზე https://shorturl.at/aiKU9
მისამართი: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დრო: 20-21 აპრილი, 10:00 – 18:00

„ჯვარედინი დაკითხვის ხელოვნება” – შეხვედრა ადვოკატ ტარიელ კაკაბაძესთან
2024-04-21 15:00 - 17:00
21 აპრილს, 15:00 საათზე, ილიას სახელმწიფო უნივერსიტეტის B201 აუდიტორიაში ილიაუნის სამართლის სკოლისა და კომპანია „ენკომის“ ორგანიზებით გაიმართება შეხვედრა ადვოკატ ტარიელ კაკაბაძესთან თემაზე „ჯვარედინი დაკითხვის ხელოვნება”.
მონაწილეობა შეუძლია ნებისმიერი საფეხურის (ბაკალავრიატი, მაგისტრატურა, დოქტორანტურა) სტუდენტს.
შეხვედრის ბოლოს გაიცემა სერტიფიკატი.
დამსწრეთა რაოდენობა შეზღუდულია.
რეგისტრაცია მიმდინარეობს 20 აპრილის 22:00 საათამდე.
დასწრებას შეძლებენ მხოლოდ შერჩეული პირები. მათ დაუკავშირდებიან სააპლიკაციო ეტაპის წარმატებით გავლის შემთხვევაში.
რეგისტრაცია შეგიძლიათ გაიაროთ ბმულზე: https://shorturl.at/tFP03
სამუშაო ენა: ქართული
დრო: 21 აპრილი, 15:00 საათი
ადგილმდებარეობა: ილიას სახელმწიფო უნივერსიტეტის B201 აუდიტორია, ი. ჭავჭავაძის გამზ. N32

„საქართველოს დაცული ტერიტორიები" - ბიოლოგ ნატო სულთანიშვილის ლექცია
2024-04-22 15:00 - 16:00
22 აპრილს, 15:00 საათზე, ილიას სახელმწიფო უნივერსიტეტის G106 აუდიტორიაში ეროვნული პარკების კვირეულის ფარგლებში ბიოლოგიის მეცნიერებათა დოქტორი ნატო სულთანიშვილი წაიკითხავს ლექციას „საქართველოს დაცული ტერიტორიები“.
ნატო სულთანიშვილი ბიოლოგია, ბიოლოგიის მეცნიერებათა დოქტორი. აქვს გარემოს დაცვის სფეროში მუშაობის 20-წლიანი გამოცდილება როგორც სამეცნიერო, ასევე სამინისტროს სტრუქტურაში.
2008 წლიდან მუშაობს საქართველოს გარემოს დაცვისა და სოფლის მეურნეობის სამინისტროში სხვადასხვა პოზიციაზე.
ნატო სულთანიშვილი 2017 წლიდან დღემდე სსიპ დაცული ტერიტორიების სააგენტოს დაგეგმვისა და განვითარების სამსახურის უფროსია.
2013-2017 წლებში იყო გარემოსდაცვითი განათლების დეპარტამენტის უფროსი სსიპ გარემოსდაცვითი ინფორმაციისა და განათლების ცენტრში, 2008-2013 წლებში – სსიპ დაცული ტერიტორიების სააგენტოს ეკოგანათლებისა და ინტერპრეტაციის მთავარი სპეციალისტი.
სამუშაო ენა: ქართული
დრო: 22 აპრილი, 15:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

რაფაელ როგინსკის კონცერტი
2024-04-24 19:00 - 20:00
24 აპრილს, 19:00 საათზე, ილიაუნის თეატრში მუსიკის ცენტრის ორგანიზებით გაიმართება პოლონელი კომპოზიტორის, ეთნომუსიკოლოგისა და შემსრულებლის, რაფაელ როგინსკის კონცერტი.
კონცერტზე შესრულდება საიათნოვას მოტივებით შთაგონებული პიესები, ასევე სხვა სოლო ნაწარმოებები გიტარაზე.
დრო: 24 აპრილი, 19:00 საათი
ადგილმდებარეობა: ილიაუნის თეატრი, A კორპუსი (ეზო), ი. ჭავჭავაძის გამზ. N32
დასწრება თავისუფალია.

,,APRILE-IL MESE DELL’AMORE’’ - იტალიური ენის კურსის სტუდენტების ღონისძიება
2024-04-26 12:30 - 13:30
26 აპრილს, 12:30 საათზე, ილიას სახელმწიფო უნივერსიტეტის S501 აუდიტორიაში უნივერსიტეტის იტალიური კულტურის ცენტრი გამართავს ღონისძიებას “Aprile-il mese dell’amore’’ („აპრილი – სიყვარულის თვე“).
ღონისძიებაში მონაწილეობას მიიღებენ ილიას სახელმწიფო უნივერსიტეტის იტალიური ენის კურსის სტუდენტები, რომლებიც წაიკითხავენ ცნობილი იტალიელი პოეტების (ჯაკომო ლეოპარდის, დანტე ალიგიერის) ლექსებსა და პოემების ნაწყვეტებს სიყვარულზე, იტალიური პოეზიის ნაწილის პარალელურად – ქართველ პოეტთა ციტატებს სიყვარულზე (ასევე ცნობილ ფრაზებს ქართული ფილმებიდან).
ღონისძიების სტუმრებს შესაძლებლობა ექნებათ, ჩაერთონ მინიდისკუსიაში.
ფინალურ ნაწილში სტუდენტები შეასრულებენ მუსიკალურ ნომრებს.
ღონისძიების ორგანიზატორია იტალიური ენის პედაგოგი მანანა სიფრაშვილი.
სამუშაო ენები: ქართული, იტალიური
დრო: 26 აპრილი, 12:30 საათი
ადგილმდებარეობა: ილიას სახელმწიფო უნივერსიტეტის S501 აუდიტორია, გ. წერეთლის ქ. N3
დასწრება თავისუფალია.

საჯარო ლექცია „ქართული სარესტორნო ბიზნესი“
2024-04-26 14:00 - 15:00
26 აპრილს, 14:00 საათზე, ილიას სახელმწიფო უნივერსიტეტის E405 აუდიტორიაში ილიაუნის ტურიზმის მენეჯმენტის ცენტრის საჯარო ლექციების ციკლის ფარგლებში ილიაუნის ლექტორის, დალილა ცატავას ხელმძღვანელობით გაიმართება ლექცია/დისკუსია თემაზე „ქართული სარესტორნო ბიზნესი“.
სტუდენტებს გამოცდილებას გაუზიარებენ ქართული სარესტორნო ბიზნესის ცნობილი წარმომადგენლები:

დალილა ცატავა, გასტრონომიული კულტურის მკვლევარი, საქართველოს გასტრონომიის ასოციაციის პრეზიდენტი;
გურამ ბაღდოშვილი – რესტორატორი და ბრენდშეფი, ტელესახე რესტორნისა „ჩვენი“, „ოვალი“, „ტაი ტაი“;
ლევან კობიაშვილი საქართველოს კულინარიის ფედერაციის თავმჯდომარე, რესტორატორი, ბრენდშეფი;
კოტე გაბრიჭიძე – რესტორატორი, რესტორნების „შტელცე“, „ორი ნაბიჯი თავისუფლებამდე“ დამფუძნებელი;
მიშა ავსჯანიშვილი – ტელეწამყვანი, შეფი;
მია კუპრავა – საერთაშორისო გასტრონომიული გზამკვლევის Gault&Millau საქართველო აღმასრულებელი დირექტორი;
ქეთი კვიჭიძე – გასტრონომიის მკვლევარი, გასტრონომიის ბიზნესასოციაციის დამფუძნებელი;
შოთა ბურჯანაძე – რესტორატორთა ასოციაციის თავმჯდომარე;
მერიკო გუბელაძე – რესტორატორი, შეფი, ტელესახე რესტორნებისა: „შავი ლომი“, „კაკლები“, „ნინიას ბაღი“, კაფე „ლეილას“ დამფუძნებელი;
ანდრია ქურასბედიანი – რესტორნის „ბარბარესთან“ დამფუძნებელი;
ეკატერინე ჯალაღონია – სარესტორნო ქსელის „მეგრული სახლი“ დამფუძნებელი.

შეხვედრის მიზანია სტუდენტებმა უფრო ახლოს გაიცნონ ცნობილი რესტორატორები, გაიგონ თუ რა მნიშვნელობა აქვს გასტრონომიულ ტურიზმსა და მასთან დაკავშირებულ საკითხებს -გზამკვლევებს, გასტრონომიულ კონგრესებს, ფესტივალებსა და გამოფენებს, სატელევიზიო შოუებს და ა.შ.
სამუშაო ენა: ქართული
დრო: 26 აპრილი, 14:00 საათი
ადგილმდებარეობა: ილიას სახელმწიფო უნივერსიტეტის E405 აუდიტორია, ქ. ჩოლოყაშვილის გამზ. N3/5
დასწრება თავისუფალია.

CLARIVATE DAY GEORGIA – სამუშაო შეხვედრა
2024-04-26 14:00 - 17:00
26 აპრილს, 14:00 საათზე, ილიას სახელმიწიფო უნივერსიტეტის ბიბლიოთეკისა და წამყვანი საერთაშორისო კორპორაციის Clarivate Analytics თანამშრომლობით გაიმართება სამუშაო შეხვედრა Clarivate Day Georgia.
შეხვედრაზე განხილული იქნება სამეცნიერო ბაზების (Web Of Science; Journal Citation Report) ეფექტური გამოყენების საკითხი, პუბლიკაციის მომზადებისა და გამოქვეყნების დეტალები.
სემინარი საინტერესო იქნება უნივერსიტეტის აკადემიური პერსონალისთვის, სადოქტორო საფეხურის სტუდენტებისა და ბიბლიოთეკის თანამშრომლებისთვის.
შეხვედრაზე დასასწრებად აუცილებელია რეგისტრაცია წინასწარ ბმულზე: https://www.surveymonkey.com/r/P7RJBYJ
შეხვედრის ყველა მონაწილე მიიღებს 40%-იან ფასდაკლებას EndNote Reference Manager-ის შესყიდვის შემთხვევაში, ასევე გაიცემა სერტიფიკატი.

შეხვედრის დღის წესრიგი
14:00-14:10 შეხვედრის გახსნა
გიგა ხოსიტაშვილი, ბიბლიოთეკის დირექტორის მოადგილე
14:10-14:30 Clarivate introduction and academic portfolio overview
ევგენია ნოვაკოვიჩი, რეგიონული მენეჯერი
14:30-15:00 Searching for funding opportunities and selecting the right journals to improve your international visibility
მასიმიალიანო ბერზოტი, კვლევითი დეპარტამენტის გაყიდვების წარმომადგენელი
15:00-15:20 შესვენება ყავით
15:20-15:50 Web of Science and Journal Citation Reports: new features and content development updates
ადრიანა ფილიფი, უფროსი მენეჯერი
15:50-16:15 კითხვა-პასუხი
16:15-17:00 დისკუსია ყავით

„თბური ტუმბოების გამოყენება გათბობა-გაგრილებაში, მსოფლიო გამოცდილება, სარგებლიანობა და პერსპექტივები საქართველოში“ - პროფესორ მურმან მარგველაშვილის საჯარო ლექცია
2024-04-26 17:00 - 18:00
26 აპრილს, 17:00 საათზე, ილიას სახელმწიფო უნივერსიტეტის T302 აუდიტორიაში ასოცირებული პროფესორი მურმან მარგველაშვილი ტექნოლოგიის სკოლის გაზაფხულის სემესტრის ყოველკვირეული სემინარის ფარგლებში წაიკითხავს ლექციას „თბური ტუმბოების გამოყენება გათბობა-გაგრილებაში, მსოფლიო გამოცდილება, სარგებლიანობა და პერსპექტივები საქართველოში“.
მსმენელს შესაძლებლობა ექნება, მოისმინოს პასუხები კითხვებზე: რა არის და როგორ მუშაობს თბური ტუმბოები? რა სარგებელი შეიძლება მიიღონ მათი გამოყენებით მოქალაქეებმა, ქვეყანამ და ჩვენმა უნივერსიტეტმა? რა უნდა გაკეთდეს ამ სარგებლის მისაღებად?
მომხსენებელი ისაუბრებს ფინანსური ანალიზის მეთოდიკასა და შედეგებზე, რითაც შესაძლებელი გახდება მომხმარებლის გადმოსახედიდან შედარდეს თბური ტუმბოებისა და ექვივანეტური გაზის სისტემების გამოყენება, შეფასდება თბური ტუმბოების გამოყენების შესაძლო გავლენა ენერგეტიკულ და ეკონომიკურ უსაფრთხოებაზე, ასევე განხილული იქნება პოლიტიკის შესაძლო ღონისძიებები, რომლებიც თბური ტუმბოების დანერგვით მაქსიმალური სარგებლის მიღების შესაძლებლობას იძლევა.
სამუშაო ენა: ქართული
დრო: 26 აპრილი, 17:00 საათი
ადგილმდებარეობა: ილიას სახელმწიფო უნივერსიტეტის T302 აუდიტორია, ქ. ჩოლოყაშვილის გამზ. N3/5
დასწრება თავისუფალია.

„ნულზე გაყოფა – უსასრულობის პირისპირ“ – ტექნოლოგიის სკოლის გაზაფხულის სემესტრის ყოველკვირეული სემინარი
2024-04-26 18:00 - 19:00
26 აპრილს, 18:00 საათზე, ილიას სახელმწიფო უნივერსიტეტის T302 აუდიტორიაში ტექნოლოგიის სკოლის ასისტენტ-პროფესორი თორნიკე შავიშვილი წაიკითხავს ტექნოლოგიის სკოლის გაზაფხულის სემესტრის ყოველკვირეული სემინარის მორიგ ლექციას „ნულზე გაყოფა უსასრულობის პირისპირ“.
თანამედროვე მათემატიკური ინსტრუმენტები ვერ ერგება ნულზე გაყოფის მომენტს: ვერ შეუსაბამებს მას შედეგს. სპეციალისტებმა ახლებური კუთხიდან შეხედეს 0-ზე გაყოფას, ზოგადად, გაყოფას, უმარტივესი ლოგიკის საშუალებით და შეუფარდეს მას კონკრეტული შედეგი. რა თქმა უნდა, ეს შედეგი არ არის რიცხვი – უსასრულობაა.
სამუშაო ენა: ქართული
დრო: 26 აპრილი, 18:00 საათი
ადგილმდებარეობა: ილიას სახელმწიფო უნივერსიტეტის T302 აუდიტორია, ქ. ჩოლოყაშვილის გამზ. N3/5
დასწრება თავისუფალია

„ივირონი და მისი მხატვრული მემკვიდრეობა“ – პროფესორ ნინო ჭიჭინაძის ონლაინლექცია
2024-04-27 19:00 - 20:00
27 აპრილს, 18:00 საათზე, საერთაშორისო სამეცნიერო ქსელის The Caucasus Through Time Network-ის ორგანიზებით ილიას სახელმწიფო უნივერსიტეტის პროფესორი ნინო ჭიჭინაძე ონლაინ წაიკითხავს ლექციას ”Iviron and its Artistic Legacy”.
მომხსენებელი შეეხება ივირონის ათონის ქართველთა მონასტერსა და მის ხელოვნებას. ივირონის რელიგიური და პოლიტიკურ-კულტურული განზომილება, რომელიც სცილდება საკუთრივ ათონის მთას, გაცხადებულია სამონასტრო ხელოვნებითა და რელიკვიებით. საუკუნეთა განმავლობაში ათონსა და საქართველოს შორის კავშირ-ურთიერთობების თავისებურებები განხილული იქნება ხელოვნების პერსპექტივიდან.
ფორმატი: ონლაინ (შეხვედრა ზუმში)
რეგისტრაცია:

https://ucl.zoom.us/meeting/register/tJYtc-uqqD4rGtE3_jMhKdWq-jZJyfyJKY6c#/registration

სამუშაო ენა: ინგლისური
დრო: 27 აპრილი, 18:00 საათი
დასწრება თავისუფალია.

ანაზღაურებადი სტაჟირებები ევროპის 43 ქვეყანაში – ევროპის იურისტ სტუდენტთა ასოციაციის საინფორმაციო შეხვედრა სტუდენტებთან
2024-04-28 12:00 - 15:00
28 აპრილს, 12:00 საათზე, ილიას სახელმწიფო უნივერსიტეტის G106 აუდიტორიაში ევროპის იურისტ სტუდენტთა ასოციაცია თბილისის წარმომადგენლები ილიაუნის სამართლის სკოლასთან თანამშრომლობით სტუდენტებთან გამართავენ საინფორმაციო შეხვედრას სტუდენტთა გაცვლითი სამუშაო პროგრამების შესახებ.
შეხვედრაზე ევროპის იურისტ სტუდენტთა ასოციაცია თბილისის პროფესიული განვითარების მიმართულების წევრი-მომხსენებლები დაესწრებიან, დაესწრება ასევე ამავე აპარატის ვიცე-პრეზიდენტი ნაია სისაური. ისინი სტუდენტებს გააცნობენ ინფორმაციას ევროპის 43 ქვეყნის წამყვან იურიდიულ ფირმებსა და უნივერსიტეტებში ანაზღაურებად სტაჟირებათა შესახებ.
სტაჟირება ანაზღაურებადია და მაქსიმალურად მისადაგებული სტუდენტის გრაფიკსა და შესაძლებლობებზე.
დამსაქმებელთა სიაში არიან მათ შორის წამყვანი საერთაშორისო არასამთავრობო და საკონსულტაციო ორგანიზაციები. ელსას მსხვილი პარტნიორი მსგავსი პროექტების ნაწილში არის ევროპის საბჭო.
პროგრამაში მონაწილეობა უფასოა.
სამუშაო ენა: ქართული
დრო: 28 აპრილი, 12:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

„მონაწილეობა და აღდგენა დასაქმების ხელშეწყობით: სამუშაოს მხარდაჭერის სტრატეგიები და სოციალური მეწარმეობა“ – საერთაშორისო ვორკშოპი/ტრენინგი
2024-04-29 17:00 - 2024-04-30 18:00
29 აპრილიდან 3 მაისის ჩათვლით ილიას სახელმწიფო უნივერსიტეტში ესპანელი პროფესორები მარია კაპანაძე და სალვადორ სიმო გაიმართავენ საერთაშორისო ვორკშოპს/ტრენინგს „მონაწილეობა და აღდგენა დასაქმების ხელშეწყობით: სამუშაოს მხარდაჭერის სტრატეგიები და სოციალური მეწარმეობა“.
მარია კაპანაძე უმაღლესი განათლების ევროპის ოკუპაციური თერაპევტთა ქსელის ვიცე-პრეზიდენტი (The European Network of Occupational Therapy in Higher Education – ENOTHE) და ბარსელონის ავტონომიური უნივერსიტეტის, ტერასის საექთნო სკოლისა და ოკუპაციური კვლევითი ცენტრის პროფესორია (UAB Escola Universitària d’Infermeria i Teràpia Ocupacional de Terrassa, EUIT/UAB).
სალვადორ სიმო, UVic-UCC კატალონიის ცენტრალური უნივერსიტეტის პროფესორი, ფსიქიკური ჯანმრთელობისა და სოციალური ინოვაციების კვლევითი გუნდის კოორდინატორია. მისი კვლევითი სფეროებია: სოციალური ინოვაცია და მეწარმეობა, ოკუპაციური მეცნიერება/თერაპია და ფსიქიკური ჯანმრთელობა, ჯანსაღი და ინკლუზიური თემის შექმნა და კვლევითი პროექტების განვითარება.
ვორკშოპები გაიმართება ილიას სახელმწიფო უნივერსიტეტისა და გორის სახელმწიფო უნივერსიტეტის ლაბორატორიებში და მათ დაესწრება პროექტში ჩართული გუნდი, მათ შორის სტუდენტები და ლაბორატორიებში მხარდაჭერით დასაქმებული პირები.
მონაწილეებს გადაეცემათ საერთაშორისო სერტიფიკატები.
29 და 30 აპრილსა და 1 მაისს, 17:00-დან 20:00 საათამდე, G კორპუსის საკონფერენციო დარბაზში გაიმართება საჯარო ლექციები/ტრენინგი ტრენინგზე დასწრება თავისუფალია. იხილეთ პროგრამა.
საერთაშორისო ვორკშოპი ტარდება საქართველო I2Q – ინოვაცია, ინკლუზიურობა და ხარისხი კონკურენტული ინოვაციის ფონდის ფინანსური მხარდაჭერით. პროექტს (CIF-2023-04) ახორციელებს ილიას სახელმწიფო უნივერსიტეტი გორის სახელმწიფო უნივერსიტეტთან ერთად საერთაშორისო პარტნიორების თანამონაწილეობით.
პროექტის „სასწავლო ლაბორატორიები თანაბარი უფლებებისთვის” მიზანია უმაღლეს საგანმანათლებლო სისტემაში დასაქმების ხელშემწყობი მულტიდისციპლინური/ მულტიპროფესიული სასწავლო პრაქტიკული ლაბორატორიის (ჰაბის) შექმნა, რომელიც გამოყენებული იქნება ფსიქოლოგიისა და სოციალური მუშაობის სტუდენტებისთვის პრაქტიკის სივრცედ. ჰაბის ფარგლებში გაანალიზდება შშმ პირებისთვის სხვადასხვა სამუშაო, განისაზღვრება შშმ პირების კონკრეტულ სამუშაოსთან დაკავშირებული უნარ-ჩვევები და შესაძლებელი გახდება შშმ პირების სოციალური ინტეგრაცია და მხარდამჭერ თემში მონაწილეობის ხელშეწყობა.
სამუშაო ენა: ინგლისური (უზრუნველყოფილი იქნება ქართული თარგმანი)
დრო: 29-30 აპრილი, 17:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1

საჯარო შეხვედრა „სტარტაპთა განვლილი გზა“
2024-05-02 15:00 - 17:00
2 მაისს, 15:00 საათზე, ილიას სახელმწიფო უნივერსიტეტის ტექნოლოგიური მეწარმეობისა და ინოვაციების განვითარების ცენტრისა და ილიაუნის Startup Grind-ის წარმომადგენლობის ორგანიზებით გაიმართება საჯარო შეხვედრა სტარტაპერებსა და მცირე მეწარმეებთან.
მომხსენებლები:

სანდრო ლილუაშვილი, „ტენეს“ დამფუძნებელი;
თამთა მოსიაშვილი, “WoodTiness”-ის დამფუძნებელი;
სოფი მუხულიშვილი, “Cosmo”-ს დამფუძნებელი.

შეხვედრაზე წარმატებული სტარტაპერები დამსწრეთ მოუყვებიან თავიანთი საქმიანობის, მოტივაციისა და გამოცდილების შესახებ.
შეხვედრის დრო: 2 მაისი, 15:00 საათი
ადგილმდებარეობა: ილიას სახელმწიფო უნივერსიტეტის G კორპუსი, 106 აუდიტორია
დასწრება შეუძლია ნებისმიერ დაინტერესებულ პირს.

მზის მაგნიტური ციკლი - მეცნიერ მაუსუმი დიკპატის ონლაინლექცია
2024-05-03 19:00 - 20:00
3 მაისს, 19:00 საათზე, ილიას სახელმწიფო უნივერსიტეტის კოსმოსური კვლევების ცენტრის ასტრონომიისა და ასტროფიზიკის დეპარტამენტის ორგანიზებით ასტრონომიასა და ასტროფიზიკაში ონლაინსემინარების ფარგლებში მეცნიერი მაუსუმი დიკპატი წაიკითხავს ონლაინლექციას „მზის მაგნიტური ციკლი“.
მაუსუმი დიკპატი High Altitude Observatory-ის (აშშ) უფროსი მეცნიერი და მზის მაგნიტური დინამოს ცნობილი ექსპერტია. მას მრავალწლიანი სამეცნიერო თანამშრომლობა აკავშირებს ილიას სახელმწიფო უნივერსიტეტის კოსმოსური კვლევების ცენტრის პროფესორებსა და მკვლევრებთან.
თემის მოკლე მიმოხილვა
მზის მაგნიტური აქტიურობა იცვლება სხვადასხვა დროითი პერიოდებით. ყველაზე გამოკვეთილია 11-წლიანი ციკლი მზის ლაქების რიცხვის პერიოდული ცვლილებით. ციკლისთვის ასევე დამახასიათებელია ლაქების დრეიფი ეკვატორისკენ და პოლარული მაგნიტური სტრუქტურების გადაადგილება პოლუსებისკენ, რაც აიხსნება დინამო თეორიიით. მზის აქტიურობაში ასევე დაიმზირება შედარებით მოკლე დროითი ცვლილებები – 5 თვიდან 2 წლამდე პერიოდებით.
მომხსენებელი ისაუბრებს აღნიშნული ციკლების მაგნიტოჰიდროდინამიკურ თვისებებზე, ასევე დედამიწაზე მზის მაგნიტური აქტიურობის გავლენაზე კოსმოსური ამინდის საშუალებით.
ფორმატი: შეხვედრა გაიმართება ზუმში

იხ. ბმული: https://uni-graz.zoom.us/j/6435542130?pwd=[REDACTED]

სამუშაო ენა: ინგლისური
დრო: 3 მაისი, 19:00 საათი
დასწრება თავისუფალია.

ილიას სახელმწიფო უნივერსიტეტის ღონისძიებები ევროპის დღეზე
2024-05-11 11:00 - 20:00
11 მაისს, 11:00-დან 20:00 საათამდე, Expo Georgia-ს მე-11 პავილიონში, იასამნისფერ სივრცეში, ევროპის დღესთან დაკავშირებით ილიაუნი გამართავს შემეცნებით-საგანმანათლებლო ღონისძიებებს.

ფაბლაბ ილიაუნი – ილიას სახელმწიფო უნივერსიტეტის მომავლის სამრეწველო ინოვაციების ლაბორატორია

ფაბლაბ ილიაუნი სტუდენტებსა და ნებისმიერ დაინტერესებულ პირს აძლევს შესაძლებლობას, ინოვაციური იდეები რეალობად აქციონ კვალიფიციური პერსონალისა და თანამედროვე დანადგარების დახმარებით.
ლაბორატორიის მიზანია ქვეყანაში ინოვაციური ეკოსისტემის განვითარების ხელშეწყობა, ამიტომ მოსწავლეებს, სტუდენტებსა და ნებისმიერ დაინტერესებულ პირს სთავაზობს ტრენინგკურსებს, ინოვაციურ პროექტებს, აქსელერაციის პროგრამებს.
ფაბლაბის სივრცე გააერთიანებს საინჟინრო და ელექტრონულ საგანმანათლებლო აქტივობებს, ვორკშოპებს, STEAM მიმართულების ლოგიკურ თამაშებს და ა.შ., რომლებშიც მონაწილეობას შეძლებენ როგორც მოსწავლეები, ისე სტუდენტები.
გამოფენაზე მოსულ სტუმრებს ცენტრის სივრცეში დახვდებათ:
ფაბლაბ ილიაუნისა და ევროკავშირის დაფინანსებული პროექტის „ახალგაზრდული ტექნოლოგიური კლუბების ქსელი“ საინფორმაციო კუთხე. სტუმრებს საშუალება ექნებათ, მეტი გაიგონ ლაბორატორიის საქმიანობის შესახებ, დეტალურად გაეცნონ სხვადასხვა თემატიკის სერვისებს, როგორებიცაა: ტრენინგკურსები, პროექტები, ჰაკათონები და ა.შ., დაათვალიერონ ფაბლაბის დანადგარებით შექმნილი საგამოფენო ნივთები; გაეცნონ ევროკავშირის მიერ დაფინანსებული პროექტის არსს, როგორ შეიძლება ჩაერთონ პროექტში და ა.შ.;
ვირტუალური რეალობის კუთხე – დაინტერესებული სტუმრები შეძლებენ ოკულუსის მეშვეობით დაათვალიერონ ვირტუალური რეალობის აპლიკაციები და გაეცნონ მისი გამოყენების პრინციპებს;
3D პრინტინგისა და სკანერის კუთხე – სტუმრებს შესაძლებლობა ექნებათ, გაეცნონ 3D მოდელირების პრინციპებს და 3D პრინტერზე დაბეჭდონ სხვადასხვა ნივთი, 3D სკანერზე დაასკანერონ სასურველი ობიექტები;
ელექტროინჟინერიისა და ინჟინერიის კუთხე – სტუმრებს შესაძლებლობა ექნებათ, გაეცნონ საინჟინრო ელექტრონულ კომპონენტებს, ჩაერთონ პრაქტიკულ სამუშაოებში, მაგ. ელექტრონული წრედების შექმნის პროცესში და ა.შ.; დაათვალიერონ რობოტების გამოფენა, საინჟინრო პროექტები: Smart city, ქარის წისქვილი, რობოტი ხელი, საწერი რობოტი; გაეცნონ ინჟინერიის მიმართულებებს, თავად მართონ და დააპროგრამონ Arduino-ის ბაზაზე აწყობილი რობოტები;
STEAM თამაშების კუთხე – სტუმრებს შეუძლიათ თავი გამოცადონ, ითამაშონ სხვადასხვა ლოგიკური, ინტერაქციული და საგანმანათლებლო STEAM მიმართულების თამაში;

ილიას სახელმწიფო უნივერსიტეტის მედიცინის სკოლა

ილიაუნის დიპლომირებული მედიკოსის ერთსაფეხურიანი საგანმანათლებლო პროგრამა „მედიცინა“ შემუშავებულია საქართველოს მედიცინის უმაღლესი განათლების დარგობრივი მახასიათებლის გათვალისწინებით და სამედიცინო განათლების მსოფლიო ფედერაციის (WFME) სამედიცინო განათლების სტანდარტებზე დაყრდნობით.
ილიაუნის სტენდზე მედიცინის პროგრამა წარმოდგენილი იქნება საგანმანათლებლო-შემეცნებითი აქტივობით – პირველადი დახმარება ERC-ის სტანდარტებით.
European resuscitation council ევროპაში აკრედიტებული სტანდარტიზებული ორგანიზაციაა, რომელიც უზრუნველყოფს პირველადი დახმარების სწავლებისა და გამოყენების უწყვეტ განვითარებას ევროპის მასშტაბით. ილიაუნის ბაზაზე არსებული კლინიკური უნარების ცენტრი, როგორც ამ ორგანიზაციის მომავალი წარმომადგენელი საქართველოში, მსურველებს დახვდება:
პირველადი დახმარების დემო-ტრენინგით დაინტერესებულთ ექნებათ საშუალება, ისწავლონ პირველადი დახმარების საფუძვლები, სცადონ და გაივარჯიშონ გულ-ფილტვის რეანიმაცია მანეკენებზე. გაიგონ, რას წარმოადგენს გარე ავტომატური დეფიბრილატორი (გად)და გაერკვიონ მის გამოყენებაში. დემო-ტრენინგი ჩატარდება ევროპაში მიღებული სტანდარტებით.
საგანმანათლებლო პლაკატი – დაინტერესებული პირები გაეცნობიან ინფორმაციას პირველადი დახმარების ცოდნისა და გამოყენების საჭიროების შესახებ.
სხვა სახის პირველადი დახმარება – მსურველებს შეუძლიათ გაეცნონ ინფორმაციას სხვადასხვა სახის First Aid გართულებების მართვისა და პრაქტიკაში გამოყენების შესახებ. ვიზიტორები გაეცნობიან სხეულის სხვადასხვა ნაწილის გადახვევის ტექნიკასაც.
ჯანდაცვის სფეროსთან დაკავშირებული ინფორმაცია:
მრავალპროფილური კლინიკების წყობა – დამსწრეთ შესაძლებლობა ექნებათ, გაეცნონ კლინიკების ზოგად წყობას, სხვადასხვა განყოფილების ფუნქციასა და საჭიროებას. ასევე ბანერითა და მოკლე ახსნით ზოგადსაგანმანათლებლო მიზნით გაეცნობიან პაციენტის გზას კლინიკაში შესვლიდან გაწერამდე.
კომუნიკაცია – ვიზიტორები გაეცნობიან ექიმების პაციენტთან ურთიერთობის სპეციფიკას, ასევე ექიმისთვის საჭირო ზუსტი ინფორმაციის გაცემის მნიშვნელობას.

ილიას სახელმწიფო უნივერსიტეტის საბუნებისმეტყველო განათლების კვლევითი ცენტრი SALiS

Science on Stage – „მეცნიერება მთავარ როლში“ საბუნებისმეტყველო საგნების მასწავლებელთა ქსელია, რომელშიც 30 ქვეყანაზე მეტია გაერთიანებული. მისი დევიზია „მასწავლებლები მასწავლებლებისთვის“. საქართველოში Science on Stage-ის ოფიციალური წარმომადგენელია ილიას სახელმწიფო უნივერსიტეტის საბუნებისმეტყველო განათლების კვლევითი ცენტრი SALiS.
ილიაუნის სტენდზე წარმოდგენილი იქნება Science on Stage-ის ფარგლებში SALiS ქსელის წევრი მასწავლებლების მიერ მოსწავლეებთან ერთად STEAM მიმართულებით მომზადებული პროექტები.
„მომავლის სკოლა“
პროექტი ეხმიანება მდგრადი განვითარების შემდეგ მიზნებს: IV – ხარისხიანი განათლება, IX – მრეწველობა და ინოვაციური ინფრასტრუქტურა, XII – მდგრადი მოხმარება და წარმოება, XIII – კლიმატის ცვლილების საწინააღმდეგო ქმედებები; პროექტის ფარგლებში გაერთიანდა ბიოლოგია და სტემი.
მე-8, მე-9 და მე-11 კლასების მოსწავლეებმა განახორციელეს მწვანე სახურავის სარგებლიანობის კვლევა ურბანული სითბოს კუნძულის შემცირებისა და გარემოში წყლის ბალანსის შენარჩუნების პროცესში და ამ პროექტით წარმოაჩინეს მომავლის სკოლა მწვანე სახურავით, მორწყვის თანამედროვე სისტემით, პანდუსით, განათებით, ჭკვიანი, მოღიმარი ნაგვის ურნებით, ის დაფუძნებული იყო კვლევაზე და ეხმიანებოდა მდგრადი განვითარების მიზნებს, პროექტი მოითხოვდა მინიმალურ დანახარჯებს.
პროექტი „მცენარე vs პლასტმასა“
პროექტი ეხმიანება მდგრადი განვითარების მიზნებს: XII – მდგრადი მოხმარება და წარმოება, XIII – კლიმატის ცვლილების საწინააღმდეგო ქმედებები; პროექტების მონაწილე მე-8 კლასელებმა გამოიკვლიეს მცენარის როლი კლიმატის ცვლილების პროცესში,ასევე გამოიკვლიეს:

რა გავლენას ახდენს პლასტმასის ნამწვის გამონაბოლქვი მცენარის ზრდა-განვითარებაზე;
როგორ უმკლავდება მცენარე პლასტმასის წვის შედეგად გამოყოფილ გამონაბოლქვს;
როგორ ზეგავლენას ახდენს პლასტმასის წვის შედეგად გამოყოფილი გამონაბოლქვი ჰაერის ტემპერატურასა და ტენიანობაზე.

პროექტი განხორციელდა სასკოლო ლაბორატორიაში მინიმალური დანახარჯებით. კვლევის შედეგებმა აჩვენა, რომ პლასტიკატის წვის შედეგად წარმოქმნილი გამონაბოლქვი უარყოფითად მოქმედებს მცენარეზე, იწვევს ტემპერატურისა და ტენიანობის ცვლილებას გარემოში, მჟავიანობის მომატებას, ამავდროულად მცენარე შთანთქავს მავნე აირებს და გარკვეული დროის შემდეგ არეგულირებს ტემპერატურას გარემოში, რითაც ხელს უშლის სათბური აირების დაგროვებას.
მოსწავლეები წარმოადგენენ მომავლის სკოლის მოდელს მწვანე სახურავით, ასევე პროექტის ფარგლებში შექმნილ ჭკვიან ნაგვის ურნას, გარე განათებას, ელექტროპანდუსს, სარწყავ სისტემას, ჭკვიან შუქნიშანსა და წამმზომს.
პროექტის მონაწილე მოსწავლეებმა შექმნეს მოდელები, რომელთა საშუალებით გამოიკვლიეს პლასტმასის წვის შედეგად გამოყოფილი გამონაბოლქვის ზეგავლენა მცენარეზე და დაადგინეს მცენარის როლი კლიმატის ცვლილების პროცესში.
ბიოლოგიის მასწავლებელი თამარ ტურაშვილი, სერვანტესის სახელობის გიმნაზია AIA
პროექტის ფარგლებში მოსწავლეებმა შექმნეს მომავლის სკოლის მოდელი მწვანე სახურავით, მორწყვის სისტემით, პანდუსით, ჭკვიანი ურნებით, რომლებიც უპასუხებს თანამედროვე გამოწვევებს, გამოიკვლიეს მწვანე სახურავის სარგებლიანობა ურბანული სითბოს კუნძულის შემცირების პროცესში.
მასწავლებლები – თამარ ტურაშვილი (ბიოლოგია), ნინო აბესაძე (ფიზიკა) სერვანტესის სახელობის გიმნაზია AIA GESS
პროექტი „დარგე ემოცია“
პროექტი ითვალისწინებს მეცხრეკლასელების მიერ მეშვიდეკლასელებისთვის ქაღალდის გადამუშავების /ბარათების დამზადების ვორშკოპის ჩატარებას, მეორადი ქოთნების დამზადებას, ბარათების დარგვას, რომლებშიც მცენარის თესლია, თესლის გაღვივების პროცესზე დაკვირვებასა და კვლევის ანგარიშის ფორმის შევსებას; სამაგიდო თამაშის „ვიკვლევთ ერთად“ შექმნას.
პროექტი ხელს უწყობს მოსწავლეებში მდგრადი განვითარების მიმართულებით ცნობიერების ამაღლებას და კვლევაზე დაფუძნებული სწავლების დანერგვას.
ბიოლოგიის მასწავლებელი ნინო ფსუტური, სსიპ ქ. გორის N8 საჯარო სკოლა
პროექტი „მძივები და ღილები რძიდან“
პროექტი ითვალისწინებს რძისგან ბიოპლასტმასის მიღებას, რომელსაც გამოიყენებენ მძივებისა და ღილების დასამზადებლად. რძისაგან მიღებული ბიოპოლიმერი ჩაანაცვლებს პლასტმასის ნივთებს, რომლებიც იწვევს ალერგიას, ძალიან დიდხანს რჩება გარემოში და არ იშლება.
ქიმიის მასწავლებელი ქეთევან ედიბერიძე, სკოლა „ანაბასისი“, ზესტაფონი
პროექტი „არა პოლიეთილენს!“
პროექტი ითვალისწინებს სახამებლისგან შესაფუთი მასალის, ბიოპლასტმასის, დამზადებას, რომელიც იქნება პოლიეთილენისაგან დამზადებული შესაფუთი მასალის ეკოლოგიურად უსაფრთხო ჩამნაცვლებელი.
ქიმიის მასწავლებელი ქეთევან ედიბერიძე, სკოლა „ანაბასისი“, ზესტაფონი
პროექტი ,,პიგმენტები ფერწერისათვის ნორჩი მკვლევრებისაგან!“
პროექტი ითვალისწინებს ქიმიური ექსპერიმენტების შედეგებით ფერწერული ნამუშევრების შექმნას.
ქიმიის მასწავლებელი ქეთევან ედიბერიძე, სკოლა „ანაბასისი“, ზესტაფონი
პროექტი „C ვიტამინის შემცველობის განსაზღვრა სხვადასხვა ხილსა და წვენში“
პროექტი ითვალისწინებს C ვიტამინის შემცველობის გაზომვას ფორთოხლის, ლიმონის, მანდარინის ახლად გამოწურულ და ქარხნულად დამზადებულ წვენებში; დაკვირვებას C ვიტამინის შემცველობის ცვლილებაზე დროში; მიღებული შედეგების შედარებასა და გაანალიზებას.
ქიმიის მასწავლებელი – მაკა მაკარიძე, სსიპ გორის მუნიციპალიტეტის სოფ.ტინისხიდის საჯარო სკოლა
პროექტი „წყლით სავსე ჭიქის საიდუმლოებანი”
პროექტში ნაჩვენებია, როგორაა შესაძლებელი ჩვეულებრივი წყლით ობიექტის გამოსახულების შეცვლა ისე, რომ ის დიზაინის ობიექტად იქცეს.
ფიზიკის მასწავლებელი ინესა ბეჟანოვა, შპს „ქართული სასწავლებელი – თბილისი”
პროექტი „წყლის დინების სადემონსტრაციო ხელსაწყო“
პროექტში ნაჩვენებია ხელსაწყო, რომელის მოქმედებაში მოყვანითაც წყალი ქვემოდან ზემოთ ,„თავისთავად“ მიედინება.
შესაძლებელია განისაზღვროს ამ მექანიზმის მარგი ქმედების კოეფიციენტი.
ფიზიკის მასწავლებელი ვაჟა ტეტუნაშვილი, წალკის მუნიციპალიტეტი, სოფ. იმერისა და სოფ.ბარეთის საჯარო სკოლები, გორის რაიონის სოფ. პატარა გარეჯვრის საჯარო სკოლა

საზოგადოებრივი უსაფრთხოების და მისი მდგრადობის მართვის უზრუნველყოფის ქსელი REACT

პროექტი ხორციელდება NATO SPS-ის (მეცნიერება მშვიდობისა და უსაფრთხოებისთვის) პროგრამის ფარგლებში.
პროექტის საერთო სტრატეგიული მიზანია ნატოს წევრებსა და პარტნიორ ქვეყნებს შორის უსაფრთხოების გაზრდა ინტერაქტიური, ინტელექტუალური, მრავალენოვანი, მრავალმხრივი და რეალურ დროში მოქმედი პლატფორმის (სახელწოდებით REACT) მეშვეობით.
პლატფორმაზე იმუშავებს გარემოს ფიზიკურ-ქიმიური უსაფრთხოებისა და ინფორმირების ქსელი; მისი მიზანია ტერორისტული თავდასხმის დროს ან სხვა შემთხვევაში დროულად ამოიცნოს გარემოს დაბინძურების საფრთხე, შესაძლო დამაბინძურებელი ქიმიური და ბიოლოგიური აგენტები და შექმნას მათი განეიტრალების პროტოკოლები.
პროექტის კოორდინატორია ვენეციის უნივერსიტეტი.
პროექტის ფარგლებში თბილისის 4 სხვადასხვა ადგილზე დამონტაჟდა ჰაერის დამაბინძურებელი ქიმიური აგენტებისა და მათი თანმხლები მეტეოროლოგიური პარამეტრების საზომი სენსორები.
ილიას სახელმწიფო უნივერსიტეტის სპეციალურ მონიტორზე წარმოდგენილი იქნება ჰაერის დაბინძურების მაჩვენებლები პირდაპირ ეთერში თბილისის 4 სხვადასხვა ადგილიდან.
პროექტის წარმომადგენლები სტუმრებს აუხსნიან პროექტის მნიშვნელობას, საჭიროებასა და აპარატურის ფუნქციონირების სისტემას.

კავკასიის სიცოცხლის ბარკოდირების (CABOL) პროექტი

კავკასიის სიცოცხლის ბარკოდირების (CaBOL) პროექტი, რომელიც ილიაუნის კოორდინირებითა და გერმანიის განათლებისა და კვლევების სამინისტროს დაფინანსებით საქართველოს, სომხეთისა და გერმანიის შვიდი კვლევითი დაწესებულების მონაწილეობით მიმდინარეობდა, წელს დასკვნით ფაზას უახლოვდება.
პროექტის მიზანი 3 წლის განმავლობაში 50 000 განსხვავებული სახეობის ცხოველისა და მცენარის გენეტიკური აღწერა და კავკასიის მრავალფეროვნების გენეტიკური ბიბლიოთეკის შექმნა იყო.
პროექტის მსვლელობისას – 2020 წლიდან დღემდე CaBOL-ის მკვლევრებმა შეძლეს ათასობით მცენარისა თუ ცხოველის ორგანიზმიდან დნმ-ის გამოყოფა, მათი სახეობის დონეზე იდენტიფიცირება და შექმნეს გენეტიკური ბიბლიოთეკა.
ილიას სახელმწიფო უნივერსიტეტის სტენდზე პროექტ „ქაბოლის“ წარმომადგენლები სტუმრებს დაახვედრებენ მინილაბორატორიას, სადაც ისინი დაათვალიერებენ უხერხემლოების სამყაროს, თავად დაახარისხებენ სინჯს და გაეცნობიან მონაცემთა ბაზირების საწყისებს;
შეუძლებენ ჰერბარიუმის დამზადებაში მონაწილეობას;
ლაბორატორიული სამუშაოების გარდა გაეცნობიან საინტერესო ფაქტებს იმ ორგანიზმების შესახებ, რომლებიც დედამიწის უმრავლესობას წარმოადგენენ.

ილიაუნის პლანეტარიუმი

ილიაუნის პლანეტარიუმში მოისმენთ საინტერესო ვიდეოლექციებს და ჩვენი მკვლევრები გაგაცნობენ ინფორმაციას სამყაროს წარმოშობის, ასევე მზის სისტემის ობიექტების ბუნების შესახებ (პლანეტები, ასტეროიდები, კომეტები, მზე); დიდი და მცირე ვარსკვლავების დაბადებასა და ევოლუციის გზას, ვარსკვლავების მტვრის ღრუბლების მნიშვნელობას; გაიგებთ გალაქტიკის მახასიათებლების შესახებ; გაეცნობით გალაქტიკათშორის სივრცესა და სამყაროს სტრუქტურას.
პლანეტარიუმის მუშაობის განრიგი:

11:00 -13:00 საათი
13:00 -14:00 საათი – შესვენება
14:00 -15:00 საათი
15:00 -17:00 – შესვენება
17:00 -18:00 საათი
18:00 -19:00 საათი – შესვენება
19:00 – 20:00 საათი

ევროპის დღე ევროპის საბჭოს გადაწყვეტილებით 1964 წლიდან აღინიშნება. ეს მშვიდობის, ერთიანობის, დემოკრატიისა და კანონის უზენაესობის, ადამიანის უფლებებისა და ეკონომიკური განვითარების აღნიშვნის დღეა მთელ ევროპაში. ევროინტეგრაციის ერთ-ერთ ძირითადი უპირატესობა განათლების დონის ამაღლება და მისი დასავლურ სტანდარტებთან დაახლოებაა.
გვეწვიეთ იასამნისფერ სივრცეში.
აღნიშნეთ ევროპის დღე ჩვენთან ერთად!

დოქტორანტ ლელა ჩიტაძის სადისერტაციო ნაშრომის დაცვა
2024-05-14 13:30 - 16:30
14 მაისს, 13:30 საათზე, ილიას სახელმწიფო უნივერსიტეტის G106 აუდიტორიაში ილიაუნის საბუნებისმეტყველო მეცნიერებებისა და მედიცინის ფაკულტეტის მოლეკულური ბიოლოგიისა და ნეირომეცნიერებების (მიმართულება: მოლეკულური ბიოლოგია) სადოქტორო პროგრამის დოქტორანტი ლელა ჩიტაძე დაიცავს სადისერტაციო ნაშრომს „წიწილებში მხედველობითი იმპრინტინგის მეხსიერების მოლეკულური მექანიზმები – კოგნინის, მიტოქონდრიული ნადH დეჰიდროგენაზული კომპლექსის II სუბერთეულისა და Src კინაზას კომპლექსის ცვლილებების შესწავლა“ (“Molecular mechanisms of visual imprinting memory in chicks – study of Cognin, mitochondrial NADH dehydrogenase subunit II and Src kinase complex changes”).

„ასტროლაბი“ – ასტროფიზიკის პირველი პრაქტიკული ვორკშოპი საქართველოში მოსწავლეებისთვის
2024-05-15 08:00 - 2024-05-18 17:00
15-დან 18 მაისის ჩათვლით ილიას სახელმწიფო უნივერსიტეტში მოსწავლეებისთვის გაიმართება ასტროფიზიკის პირველი პრაქტიკული ვორკშოპი „ასტროლაბი”.
ვორკშოპის მიზანია ასტროფიზიკით დაინტერესებულ მოსწავლეებს 4 დღის განმავლობაში შეუქმნას შესაბამისი კვლევითი გარემო, სადაც ისინი არა მარტო მოისმენენ გამორჩეულ ქართველ და უცხოელ მეცნიერთა ლექციებს, არამედ მათი დახმარებით თავად დაამუშავებენ კოსმოსურ წყაროებზე დაკვირვებებს და შეძლებენ მათ ვიზუალიზაციას.
მსგავს ინტერაქტიულ ღონისძიებაში მონაწილეობისა და მეცნიერებთან საუბრის საშუალება მოსწავლეებს განსაკუთრებულ შესაძლებლობას მისცემს, რამდენიმე დღით თავი ამ დარგის ნაწილად იგრძნონ.
ვორკშოპებს გაუძღვებიან:

დოქტ. ადრიანა პირესი, მთვარისა და პლანეტარული მეცნიერებების ცენტრი, ჩინეთის სამეცნიერო აკადემია, (ჩინეთი) და პოტსდამის ასტროფიზიკის ლაიბნიცის ინსტიტუტი (გერმანია);
პროფ. რობერტო ტუროლა, პადოვის უნივერსიტეტი (იტალია);
პროფ. ნინო ჩხეიძე, პროფ. ანდრია როგავა, ილიას სახელმწიფო უნივერსიტეტი;
პროფ. ზაზა ოსმანოვი, თავისუფალი უნივერსიტეტი.

დოქტორი ადრიანა პირესი ერთ-ერთი წამყვანი დამკვირვებელია მაღალი ენერგიების მიმართულებით. მისი აღმოჩენილია იზოლირებული პულსარების ყველაზე უცნაური და გამორჩეული კლასის, ე.წ. შესანიშნავი შვიდეულის, რამდენიმე წყარო.
პროფესორი რობერტო ტუროლა იკვლევს ნეიტრონულ ვარსკვლავებსა და შავ ხვრელებს და ამ დარგის ერთ-ერთი ყველაზე გამოჩენილი მეცნიერია მსოფლიოში.
ქართველი პროფესორები – ზაზა ოსმანოვი, ანდრია როგავა და ნინო ჩხეიძე – აწარმოებენ ნეიტრონული ვარსკვლავებისა და გიგანტური შავი ხვრელების კვლევებს.
ლექციებზე დასწრება თავისუფალია.
ვორკშოპის პრაქტიკულ ნაწილებში მონაწილეობისთვის აუცილებელია რეგისტრაცია. პრაქტიკულ ნაწილში მონაწილეობა შეუძლიათ მე-9 და უფრო მაღალი კლასების მოსწავლეებს.
ღონისძიების დეტალური განრიგი იხ: https://events.iliauni.edu.ge/wp-content/uploads/2024/04/83239.pdf
გთხოვთ, 10 მაისის 24:00 საათამდე რეგისტრაცია გაიაროთ ბმულზე https://forms.gle/DgHgaKSGE3iCgypu9
შერჩეული კანდიდატები მიიღებენ დასტურის მეილს.
სამუშაო ენები: ინგლისური და ქართული
ვორკშოპი დაფინანსებულია შოთა რუსთაველის საქართველოს ეროვნული სამეცნიერო ფონდის მეცნიერების პოპულარიზაციის გრანტის ფარგლებში.

,,გარემო და ადამიანის ჯანმრთელობა" - დალი კეკელიძის საჯარო ლექცია
2024-05-18 14:00 - 17:00
18 მაისს, 14:00 საათზე, ილიას სახელმწიფო უნივერსიტეტის T302 აუდიტორიაში ილიაუნის საბუნებისმეტყველო მეცნიერებებისა და მედიცინის ფაკულტეტის გარემოს ჯანმრთელობის კურსის მოწვეული ლექტორი დალი კეკელიძე წაიკითხავს საჯარო ლექციას ,,გარემო და ადამიანის ჯანმრთელობა”.
შეხვედრის მიზანია სტუდენტებისა და ყველა დაინტერესებული მხარის ცნობიერების ამაღლება გარემოსა და ადამიანის ჯანმრთელობას შორის ურთიერთობის შესახებ.
ლექციაზე განხილული იქნება, როგორ მოქმედებს გარემო ფაქტორები – ჰაერის დაბინძურება, წყლის ხარისხი, კლიმატის ცვლილება – ადამიანის ჯანმრთელობაზე ინდივიდუალურ, საზოგადოებრივ და გლობალურ დონეზე.
სამუშაო ენა: ინგლისური
დრო: 18 მაისი, 14:00 საათი
ადგილმდებარეობა: ილიას სახელმწიფო უნივერსიტეტის T302 აუდიტორია, ქ. ჩოლოყაშვილის გამზ. N3/5
დასწრება თავისუფალია.

დოქტორანტ ნინო იმედაშვილის სადისერტაციო ნაშრომის დაცვა
2024-05-20 11:00 - 12:00
20 მაისს, 11:00 საათზე, ილიას სახელმწიფო უნივერსიტეტის G 106 აუდიტორიაში მეცნიერებათა და ხელოვნების ფაკულტეტის სადოქტორო პროგრამის პოლიტიკის მეცნიერება დოქტორანტი ნინო იმედაშვილი დაიცავს სადისერტაციო ნაშრომს „თვალი-თვალის წილ“ ნატო-რუსეთის ურთიერთქმედების და რუსეთის არაერთგვაროვანი ინტერვენციების ახსნა აღმოსავლეთ ევროპის ქვეყნებში.
სამეცნიერო ხელმძღვანელი – სერგი კაპანაძე, ილიას სახელმწიფო უნივერსიტეტის პროფესორი
სამუშაო ენა: ქართული
დრო: 20 მაისი, 11:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. №1
დასწრება თავისუფალია.
2024

დოქტორანტ მარიამ ალბექიონის სადისერტაციო ნაშრომის “GLOBAL-SCALE ROSSBY WAVES ON STARS” დაცვა
2024-05-21 14:00 - 16:00
21 მაისს, 14:00 საათზე, ილიას სახელმწიფო უნივერსიტეტის G106 აუდიტორიაში, ილიას სახელმწიფო უნივერსიტეტისა და გეორგ-აუგუსტის გიოტინგენის უნივერსიტეტის (გერმანია) ერთობლივი ტრანსდისციპლინური საერთაშორისო სადოქტორო პროგრამის – კარლ ფრიდრიხ ლემან-ჰაუპტის საერთაშორისო სადოქტორო პროგრამის დოქტორანტი მარიამ ალბექიონი დაიცავს სადისერტაციო ნაშრომს: “Global-Scale Rossby Waves on Stars” (მსხვილმასშტაბიანი როსბის ტალღები ვარსკვლავებზე).
სამეცნიერო ხელმძღვანელები: ილიას სახელმწიფო უნივერსიტეტის პროფესორი ვასილ კუხიანიძე, გეორგ-აუგუსტის გიოტინგენის უნივერსიტეტის პროფესორი ლაურენტ გიზონი
სამუშაო ენა: ინგლისური
დრო: 21 მაისი, 14:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

შემოქმედებითი ტური საბაკალავრო პროგრამაზე „მუსიკა“
2024-05-23 12:00 - 14:00
მეცნიერებათა და ხელოვნების ფაკულტეტის საბაკალავრო პროგრამაზე ,,მუსიკა (ძირითადი და დამატებითი სპეციალობა)” ჩარიცხვის მსურველ აბიტურიენტთათვის შემოქმედებითი ტური ჩატარდება 23 მაისს, 12 საათზე.
უნივერსიტეტის კორპუსების განლაგება გთხოვთ,იხილოთ აქ.
ტურის შესახებ დამატებითი ინფორმაციისთვის, გთხოვთ, ეწვიოთ შემდეგ ბმულს ან, მოგვმართოთ ელ. ფოსტის საშუალებით: tour.music@iliauni.edu.ge

დრო: 23 მაისი, 12:00 საათი
ტურის ჩატარების ადგილი: ილიას სახელმწიფო უნივერსიტეტი, D 404 აუდიტორია

„გარემოში სითბოს გავრცელების კანონების შესახებ“ – პროფესორ მერაბ სვანაძის საჯარო სემინარი
2024-05-24 17:00 - 18:00
24 მაისს, 17:00 საათზე, ილიას სახელმწიფო უნივერსიტეტის T302 აუდიტორიაში ილიაუნის პროფესორი მერაბ სვანაძე გამართავს სემინარს „გარემოში სითბოს გავრცელების კანონების შესახებ“.
მომხსენებელი მიმოიხილავს გარემოში სითბოს გავრცელების კანონებს, კერძოდ, გააანალიზებს ფურიეს კლასიკური კანონიდან (1822) დაწყებული დღემდე არსებულ განზოგადებულ კანონებს, ამასთან ამ კანონებზე დაფუძნებულ თერმოდრეკადობის კლასიკურ და განზოგადებულ თეორიებსა და ამ თეორიების შედეგებს, დასასრულს განიხილავს პერსპექტიული კვლევების ძირითად მიმართულებებს.
პროფესორ მერაბ სვანაძის შესახებ: https://faculty.iliauni.edu.ge/business/svanadze-merab/
სამუშაო ენა: ქართული
დრო: 24 მაისი, 17:00 საათი
ადგილმდებარეობა: ილიას სახელმწიფო უნივერსიტეტის T302 აუდიტორია, ქ. ჩოლოყაშვილის გამზ. N3/5
დასწრება თავისუფალია.
